Laiviai

Laiviai – kaimas šiaurės rytiniame Kretingos rajono savivaldybės pakraštyje, Imbarės seniūnijoje, prie kelių Salantai – Plateliai – Alsėdžiai ir Seda – Barstyčiai – Salantai, į šiaurės rytus nuo Salantų, Salanto kairiajame krante. Seniūnaitijos centras. Veikia Laivių bendruomenės centras, Kretingos rajono savivaldybės M. Valančiaus viešosios bibliotekos ir Salantų kultūros centro filialai.

Etimologija 

Pavadinimas kilo iš asmenvardžio Laivys daugiskaitos. Rašytiniuose šaltiniuose rašomas sen.  (стырник – ), vėliau – , , , , žem. Laivē.

Vietos gyventojai turi savo vietovardžio kilmės versiją. Pasak jų, senovėje Salantas buvęs didelė upė, kuria plaukioję laivai apsistodavo po milžinišku ąžuolu šalia piliakalnio įrengtoje prieplaukoje. Ją imta vadinti Laiviais, o vėliau šis vardas prigijęs ir kaimui.

Geografija 

Laiviai įsikūrę Vakarų Žemaičių lygumoje, prie Salanto ir Bubino santakos, abipus Bubino ir jo intako Malūpio. Pietvakariuose ribojasi su Salantais, vakaruose – Kadagyno, šiaurės vakaruose – Erlėnų, šiaurėje – Dvarčininkų, pietuose – Gargždelės, pietryčiuose – Tuzų, šiaurės rytuose – su Skuodo rajono savivaldybės Baidotų kaimų žemėmis. Dalis kaimo žemių (Salanto ir Bubino pakrantės) patenka į Salantų regioninio parko teritoriją.

Istorija 

Kaime žmonių gyvenama nuo III a. Senovės Laivių bendruomenė iki XIII a. gyveno ties Salanto ir Bubino santaka esančiame piliakalnyje ir papėdės gyvenvietėje, o mirusiuosius laidojo kitapus Bubino įrengtame kapinyne.

XV a. II pusėje susiformavo Laivių kaimas, kuris pirmąkart paminėtas 1511 m. Pirmąkart pažymėtas 1568 m. sudarytame Žygimanto Augusto Platelių dvaro valdų žemėlapyje.

Nuo XV a. priklausė Platelių, o vėliau – Ginteliškės dvarui. XVI a. II pusėje pravesta Valakų reforma, kurios metu prie Salantų – Platelių kelio suformuotas gatvinis kaimas. 1750 m. buvo 12, 1821 ir 1843 m. – 18, 1846 m. – 23, 1866 m. – 28 dūmai.

XIV a.-XIX a. pr. veikė dvejos kapinės: ankstyvosios – kapinyno vakariniame pakraštyje, vėlyvesnės – Bubino kairiojo kranto kalvelėje netoli Notėnų kelio.

Nuo 1861 m. priklausė Ginteliškės valsčiui. Panaikinus baudžiavą, 1870 m. Gintališkės dvarininkui Leduchovskiui prievoles už gautą išsipirkti žemę atlikinėjo 115 kaimo valstiečių.

1919–1940 ir 1941–1944 m. buvo seniūnijos, o 1940–1941 ir 1945–1950 m. – Laivių apylinkės centras. Lietuvos žemės reformos metu gatvinis kaimas išskirstytas į vienkieminius ūkius.

Nuo 1950 m. pagalbinė, 1988–1992 m. – centrinė Lenino (nuo 1988 m. – Laivių) kolūkio gyvenvietė. 1974–2004 m. veikė pradinė mokykla, 1988 m. iš Tuzų perkelta biblioteka, kultūros namai, medicinos punktas.

Gyventojai

Kultūros paveldas 
 Dvarčininkų Pilalė, Pilaitė.
 Laivių piliakalnis, vadinamas Pilale (III – XIII a.).
 Laivių kapinynas (III – XIII a.).
 Mitologinis akmuo, vadinamas Laumės kūliu.
 Laivių-Salantų mitologinis II akmuo, vadinamas Laumės kūliu.
 Laivių Kregždinkalnis (mitologinė, istorinė vieta).
 Laivių senosios kapinės, vadinamos Maro kapeliais, Švedkapiais (XIV – XVIII a.).
 Laivių II senosios kapinės, vadinamos Kapeliais, Pilale (XVII – XIX a.).
 Kryžkelės koplytėlė (XX a. pradžia).
 Kryžkelės akmens kryžius (1947 m.).
 Koplytėlė su Švč. Lurdo Marijos skulptūra, A. ir A. Reikų sodyba (XX a. pab.).
 Koplytstulpis su Rūpintojėlio skulptūra (XX a. pr.; 1998 m. restauruotas).

Literatūra 
 Julius Kanarskas. Iš Laivių praeities. – Švyturys – 1992 m. vasario 1 d.
 Julius Kanarskas. Seniausiems Salantų krašto kaimams Erlėnams, Laiviams, Nasrėnams ir Reketei 500 metų. – Kretinga: Kretingos muziejus, 2011

Šaltiniai

Nuorodos 
 Dovilė Simaitytė. Dingusi elektra švęsti nesutrukdė. – Pajūrio naujienos – 2006 m. rugpjūčio 18 d.
 Aldona Karečkaitė. Laivių kaimo gyventojai atšventė Žolinę. – Pajūrio naujienos – 2007 m. rugpjūčio 17 d.
 Audra Venckuvienė. Laivių galvos skausmas – jaunimas klystkeliuose. – Vakarų ekspresas – 2007 m. lapkričio 21 d.
 Vitalija Vitkauskienė. Laivių bendruomenė sukilo prieš kultūros filialo vedėją. – Pajūrio naujienos – 2010 m. sausio 12 d.
 Diana Jomantaitė. Laivių žemei – pusė tūkstančio metų. – Pajūrio naujienos – 2011 m. liepos 5 d.

Kretingos rajono savivaldybės gyvenvietės